SKRIFTLIG FORESPØRGSEL E-3013/02

af Eluned Morgan (PSE) til Kommissionen

(23. oktober 2002)

Om: Sukkerstøtte og midtvejsvurdering af den fælles landbrugspolitik

Hvorfor er spørgsmålet vedrørende sukkerstøtte ikke blevet drøftet mere radikalt i midtvejsvurderingen af den fælles landbrugspolitik?

Hvornår bliver de skandaløse forhold omkring eksportrefusionerne, der udgør hele 80 % af støtten til sukker, bragt til ophør?

Kan Kommissionen lave en fortegnelse over de 100 virksomheder, der modtager de største eksportrefusioner?

Svar afgivet på Kommissionens vegne af Franz Fischler

(26. november 2002)

I oktober 2000 fremsatte Kommissionen forslag om en forlængelse af kvoteordningen for sukker i yderligere to produktionsår, samtidig med at den foreslog visse ændringer af den fælles markedsordning for sukker. Forslaget var et foreløbigt løsningsforslag, og det var Kommissionens hensigt at se på situationen i forbindelse med den midtvejsrevision, der var planlagt i Agenda 2000. I maj 2001 besluttede Rådet i overensstemmelse med Parlamentets udtalelse at fastholde kvoteordningen indtil produktionsåret 2005/2006. Samtidig med at Rådet forlængede den fælles markedsordning for sukker i yderligere fem år, anmodede det Kommissionen om i 2003 at fremlægge en rapport indeholdende alle relevante forslag. På baggrund heraf foreslog Kommissionen ingen ændringer på sukkerområdet, da den i juli 2002 fremlagde sin meddelelse om midtvejsrevisionen(1). I meddelelsen blev der gjort rede for det kommende arbejde, og sukkerområdet blev klart nævnt som et af de områder, der skulle revideres i 2003. I forbindelse med denne revision vil der bl.a. blive set på, hvordan åbningen af sukkermarkedet for import fra de mindst udviklede lande vil virke.

Samtidig med at kvoteordningen er blevet fastholdt indtil 2005/2006, er kvoterne blevet skåret ned med 115 000 tons af hensyn til overholdelsen af Verdenshandelsorganisationens krav vedrørende eksportstøtte. Der kræves en yderligere nedskæring på 862 000 tons i produktionsåret 2002/2003. Da ministrene i november 2001 iværksatte Doha-udviklingsrunden, forpligtede de sig til at indlede omfattende forhandlinger dog uden at foregribe resultaterne af sådanne forhandlinger om bl.a. en reduktion med henblik på en gradvis afskaffelse af alle former for eksportstøtte. Vilkårene for, hvordan disse tilsagn skal føres ud i livet, skal være aftalt inden udgangen af marts 2003. På denne baggrund er det for tidligt at sige noget om tidsplanen og vilkårene for en reduktion af eksportstøtten.

Ifølge EF-lovgivningen har Kommissionen pligt til at behandle de revisionsoplysninger, den modtager fra medlemsstaterne, fortroligt og at opbevare dem sikkert. Det ærede medlem henvises til rammeaftalen om forbindelserne mellem Parlamentet og Kommissionen af 5. juli 2000, hvori der er fastsat særlige bestemmelser om overførsel af fortrolige oplysninger.

Endelig gør Kommissionen opmærksom på den særlige finansieringsmekanisme, der gælder for eksport af sukker. Udgifter til eksport kan kun finansieres over EF-budgettet, i det omfang eksporten modsvares af præferentiel import. Eksportrestitutioner for kontingentmængder dækkes af producentafgifter, som er en del af Unionens egne indtægter.

(1) KOM(2002) 394 endelig udg.